Liefde gee hondjie tweede kansJay-Z (Foto: Heather Hayes) Jay-Z, ‘n Chihuahua-hondjie wat in ŉ sorgsentrum vir diere opgeneem is, se kans om haar laaste dae in ‘n liefdevolle huis deur te bring, het skraal gelyk. Die personeel van die sentrum het getwyfel of iemand die siek brakkie sal aanneem. Met haar bewende lyfie en kenmerkende tong wat altyd uithang, het sy egter Heather Hayes se aandag getrek. Hayes het gedink die Chihuahua sal nog net een aand lewe. Dié hondjie was immers oud en siek. “Laat ek haar huis toe vat,” het die vrou van Noord-Carolina in die VSA gesê. “Ten minste sal sy dan vir 24 ure liefde ervaar.” Jay-Z se ouderdom is ŉ raaisel, maar vier jaar sedert Hayes haar huis toe gevat het, is klein Jay-Z nog steeds daar. Sy was intussen op allerhande avonture: sy het al gekampeer, boot gery en Mount Mitchell uitgeklim. Nou is daar nóg ses Chihuahua-maats vir Jay-Z. Jay-Z se liefdevolle gesin. (Foto: Heather Hayes) “Jay-Z het my geleer om ouer diere te koester.” Volgens Hayes het Jay-Z haar ook geleer om die klein dingetjies in die lewe te waardeer. “Dit is so lonend om diere waarvoor niemand omgee nie, huis toe te bring. Ek hoop Jay-Z se storie sal mense inspireer om ook ouer diere aan te neem en in hulle in hul goue jare ŉ tweede kans te gee.”